text: Vait s'ent lo reis parmi une calçade,
   Per eis harbers tome la os irade,
   E sos fils mane l'arrergarde renjade,
   Mil cavaillers de conpaigne triade.
   Trestot lo jor a s'ost contregaitade,
   Desci al seir que lor fail la jornade.
   El gaut en est l'arreregarde intrade; 
   Maurins lo sec con vit l'aure baissade 
   A escarit a V. cens de maisnade 
   K'el sap cauzis de fort conpaigne ausade, 
   Tos de Peride e d'Eissent sa contrade,
   Ki sont a Fost a mige nuit passade.
   Lai fes Maurins lo coms une bofade,
   K'en Fost al rei es intras a celade.
   V sont au lui de conpaigne privade: 
   Folque e Renelmes e Pons de Pierelade 
   E Alerans lo Baivers d'isle Fade,
   Ki vai ob els une ensegne enlachade.
   Lo trap reiau conuc a l'esclairade 
   Ke li carboncle fan entor per la prade.
   Li mil Ingles ant l'autre nuit veillade,
   Cui fu al seir la gaite comandade; 
   Endurmi sont per prat a la rosade 
   E ac cascuns s'ace las lui pausade.
   Quant Maurins vit l'eskergaite colcade,
   Al leit del rei ac sa lance lançade,
   Lo cobretor trencet e la felçade,
   Ki fo de porpre e de samit olbrade,
   El prat las lui n'a mes une braçade.
   Kant vit lo reis lonc sei l'aste passade, 
   Cuide per veir que sa mors seit parade; 
   Tos nus cobret son escut e s'espade.
   Li canberlenc saillent a la mesclade; 
   Folque feri Oelin de Belnade 
   El tos Renelmes Malet de Val Penade 
   E Pons Begon d'oltre la mar salade;
   E Alerans ac s'e[n]seigne baissade,
   El pes Beraut ac sa lance fremade,
   Mort lo crabente arrer en la coirade,
   Des canberlens ant la cambre librade, 
   Katre en ant mors, Frans de bone linade. 
   E ob aitant es lor gens adunade;
   El cap de l'ost fant lor esporonade 
   Metent lo foc a la lune colcade 
   E fant lor graisles sonar a la menade, 
   Come si fus grans bataille jurade.
   Maurins s'en is e ac sa gent jostade; 
   Corteisement l'a la nuit cadelade,
   E sans mazans c'on oie a laironade, 
   Abans que l'os se sie ramenbrade.
   Lo fils del rei ac sa broigne endossade, 
   Son elm laçat e s'enseigne fermade;
   Una conpaigne en es ab lui cobrade.
   Dreit vers Peride encalcent per l'estrade; 
   Aiquele terre ac Maurins obliade,
   Ke vers lo Lans a sa resne virade;
   Al port d'Eissent er a l'aube esclairade.
  